公元222年（黄武元年），曹丕攻击吴国失败，后首貤两趟攻击吴国，也无何收获。之后，周鲂在石亭合战当中击溃曹休，从此魏国廿几年弗敢主动攻击吴国。229年，孙权正式登基称帝，国号吴，改元黄龙，昰个便是大吴帝国。之后，孙权担主要精力摆在平定内部山越搭扩充吴帝国朝廷个直辖军队上向，之后十几年，渠多趟派人讨伐山越，貤派人到海外去捉奴隶。其中有一趟，抵达著㬮朝个台湾。孙权老年之后，继承人发生问题，在渠自个三儿子孙登搭四儿子孙霸两个人里向缠弗灵清，引发著两宫之争，名臣陆逊咾十许个大臣全畀逼煞。吴越个士族也分成功著两边，相互攻击。末脚，孙登个太子身份废脱，孙霸畀赐死。小儿子孙亮当著太子。